A) Ordinatio Capituli generalis anno Domini 1578 apud Cistercium celebrati, die 28 aprilis. *Diffinitores* : Reverendissimus dominus **Cistercii**, s. th. pr., de Bellavalle, de Bona aqua, de Maristella, de Sancto Urbano, monasteriorum abbates ; de **Firmitate**, de Villanova, de Belloprato, de Gratia Dei, de Feuillentiis, monasteriorum abbates ; de **Pontigniaco**, s. th. pr., de Strata, de Loco Dei, de Castellione, de Villari, monasteriorum abbates ; de **Claravalle**, de Caladia, de Marciliaco, de Albaripa, de Clarofonte, monasteriorum abbates ; de **Morimundo**, de Alta sylva, de Bitania, de Leoncello, de Fristorf, monasteriorum abbates. *Promotor causarum* : frater Natalis Cossart, s. th. pr. *Magistri caerimoniarum* : dominus de Claravalle, prior et subprior Cistercii. *Confessores* : de Loco Dei, de Marciliaco, et fr. Adrianus (Adamus) ; Germani s. th. pr. *Auditores computationum* : de Morimundo, de Alta sylva, monasteriorum abbates. *Notarii abbates* : de Bellavalle, de Villa nova, monasteriorum abbates. *Portarius diffinitorii* : fr. Iohannes a Querqui, s. th. pr. *Notarii ad pedes* : fr. Petrus de Salinis, fr. Petrus de Divione, professi Cistercii. * * * Anno Domini millesimo quingentesimo septuagesimo octavo, die vigesima octava mensis aprilis, in Capitulo generali apud Cistercium celebrati, statuta sunt et diffinita quae sequuntur. ORATIONES 1.  Pro sanctissimo … etc. 2.  Praeterea pro serenissimo … Rudolpho, Dei gratia imperatore … necnon pro christianissimo domino nostro Henrico, Francorum rege, ac pro invictissimo principe domino Philippo, Hispaniarum rege catholico … etc. 3.  Similiter et pro Rmo Tristando de Bizet, Xanton. episcopo, scolasticorum Ordinis nostri in collegio nostro S. Bernardi Parisiensis benefactori munificentissimo. 4.  Insuper pro burgensibus … etc. 5.  Fiant etiam orationes pro Flandriae religiosis, in singulis monasteriis Ordinis universi. 6.  Ceterum pro pace … etc. 7.  Demum pro felicis … etc. [DIFFINITIONES] GENERALES 8.  Nos, frater Nicolaus Boucherat, … *etc.* et est talis : Praesens generale Capitulum ratificat, approbat et confirmat in plenaria Ordinis potestate diffinitiones in novissimo generali Capitulo factas anno Domini 1573 apud Cistercium celebrato die 21*a* mensis aprilis. 9.  Quoniam autem qui propius sequi Christum cupiunt, mundumque reliquerunt, nihil eis tam indignum est et contrarium quam ipsius mundi vanitas et rerum externarum curiositas, quae tamen inter multos hoc tempore irrepsit, ut ad eam cum primis exprimendam necessaria ac prudenti cautione mederi oporteat. Quocirca praesens generale Capitulum, patrum decretis adhaerens, statuit et ordinat, ut ne ullus Ordinis nostri religiosus, etiam si sit abbas, saecularibus vestimentis utatur, neminique liceat tam extra quam intra monasterium nigras tunicas ampliores, caligas aut aliud quodvis vestimenti genus in saecularium morem confectum habere, minusque gestare ; alias si transgressor fuerit, hebdomadis unius incarceratione punietur, eiusque vestimenta venumdabuntur, et eorum pretium in communitatis utilitatem convertetur. Omnibus autem et singulis ipsius Ordinis religiosis districte inhibetur, ne monachalem habitum ulla ratione deponant, sed continuo et ubicumque fuerint, ipsum gerant, caputiumque pileo superpositum habeant, duplicique zona, una videlicet alba et altera nigra praecingantur. Quae singula quorumcumque monasteriorum, et eorum maxime quae commendata sunt, prioribus ut suis religiosis observare faciant, sub poena depositionis ab officio praecipitur. 10.  Ac ne personae sub eadem regula militantes sint dissimiles, praesens generale Capitulum eamdem in vestimentis conformitatem, humilitatemque omnibus ipsius ordinis monialibus summopere commendat. Contra vero reprobat pravam illam consuetudinem statutis nostris omnino contrariam, quae in pluribus earum monasteriis viget et nonnullae tunicis albis et subtunicalibus penitus non utantur ; aliae vero si utantur non eis albis quidem et regularibus sed nigris aut alterius coloris arteficio nimium exquisito confectis ; aliae demum etiam cucullas gestare contemnunt in nostri Ordinis dedecus et scandalum. Quapropter ut omnes ipsius Ordinis moniales in habitus compositione, materia, forma et qualitate decenti et religiosa sint conformes eisdem omnibus, praesens generale Capitulum praecipit ut quocumque in loco sint, nullis aliis quam tunicis subtunicalibus albis et regularibus vestiantur. Cucullas locis et horis consuetis habeant, velo ceterisque vestimentis utantur, quae pudicas decent et dignas religiosas. Quae vero contrafecerint moniales, regulari disciplina punientur, et abbatissae eas ob id non punientes, aut id etiam eis permittentes, per triennium a sua dignitate suspendentur. 11.  Ut occurratur abusui quibus monasteriis commendatis in grave disciplinae regularis et conventualis eorum nempe detrimentum invalescit, ob eam auctoritatem quam priores usurpant. Ipsi enim tamquam abbates praesumunt recipere grana, vina, pecunias, ceteraque eiusmodi, quae pro victu et vestitu religiosorum ordinata sunt ea quoque vendere, dare, atque etiam officiarios qui praedicta recipiunt et administrant, pro libitu suo instituere et destituere. Hinc est quod officiarii ipsi non curant reddere rerum receptarum et expensarum rationem, aut non nisi in ipsius prioris et eorum ipsi faventium praesentia reddunt, ex quo multa damna eisdem conventibus in dies eveniunt. Quibus ut succurratur, praesens generale Capitulum statuit et ordinat, quod monasteriorum commendatorum priores nullatenus deinceps sese immisceant administrationi earum rerum, sive sint redditus, sive pecuniae, quae pro victu et vestitu religiosorum et aliis ad conventum pertinentibus subministrantur, nec ipsi soli, sed cum sacerdotum aut saltem seniorum consensu instituant officiarios, qui administrationem praedictam gerant, in qua tamen nihil facere debebunt inconsulto priore. Verum si supradicti officiarii in suis muneribus obeundis parum se fideles et nimium delinquentes praebuerint, a dictis prioribus deponi poterunt. Qui interim receptarum et expensarum pecuniarum rationes quas officiales reddunt singulis mensibus coram monasterii praesidentibus et in fine cuiuslibet anni, patribus Ordinis seu eorum vicariis generalibus computationes referent, ab eisdem prout aequum fuerit approbandas vel etiam reprobandas. Quod si aliquid superfuerit computationibus factis, inter ceteros non distribuetur, sed in archa communi servabitur sub tribus diversis clavibus, quarum prior unam servabit, et duas alias duo seniores a conventu deputandi, nec illud extrahetur nisi eisdem simul praesentibus, pro communi conventus utilitate. At ne praesens decretum ulla in parte infringatur, praecipit idem Capitulum generale prioribus eorumdem monasteriorum commendatorum sub poena depositionis ab officio suo, ut illud integre observent, et ab aliis observari procurent et exsequi iubeant. Quod si controversia aliqua in eis aut ad ea pertinentibus orta fuerit, nisi ipsi eam invicem composuerint, ad patres visitatores eamdem referant, cum eorum auctoritate terminandam, et omnia cum bona pace quiescant. 12.  Cum secundum apostolum arma nostra non sint temporalia sed spiritualia, et auctore Ambrosio arma monachorum sunt orationes et lacrimae, nec liceat nobis uti vi armorum, praesens generale Capitulum prohibet omnibus et singulis monachis nostri Ordinis, ne penes se habeant aut in cellis suis aliqua arma, gladios, bombardicas vulgo pistoletos appellatas, aut alia huiusmodi habere praesumant. Sed si quis habere contingat, apud abbatem vel priorem reponantur, qui pro ratione et urgenti necessitate de iisdem armis disponere poterunt. 13.  Consideratis praeterea quae ex praecipiti sacrorum votorum professione quotidie emergunt periculis, desiderans providere praesens generale Capitulum, districtissime omnibus abbatibus et abbatissis prohibet, ne moniales novitiae professionem faciant, intra manus eius obedientiam quae ad mortem fieri solet patri suo abbati et non alii promittere tenebuntur. 14.  Praesens generale Capitulum non sine animi dolore accepit multos abusus hactenus commissos ob nimium communicandi chartas seu titulos bonorum *etc. ut anno* 1567, *n°* 11. 15.  Conquestum est, et statuit Capitulum generale ne ullum deinceps recipere praesumant priores novitium absque sui conventus assensu, et si ideo aut aliqua quavis causa adimplendi taxati numeri negligentes fuerint, ab officio suo deponantur. 16.  In recipiendis vero novitiis sive virorum sive virginum, prudens adhibeatur cautela, nam cum sanguis soleat pugnare pro sanguine, usu venire solet, ut qui eiusdem parentelae recipiuntur novitii aut novitiae, infractiones propius conspirent. Cui periculo ut medeatur a praefato Capitulo cautum est ne in posterum duo fratres aut duae sorores in idem admittantur coenobium religiosi futuri. 17.  Audivit praeterea venerandorum Diffinitorum coetus non sine magna animi tristitia religiosorum permultos esse qui girovagorum more absque suorum praepositorum licentia et litteris commendatitiis vulgo nuncupatis obedientialibus, ex propriis monasteriis exeuntibus in sui perniciem et aliorum scandalum per civitates monasteria, oppida et pagos veluti profugi vagantur, et idcirco contra professam in regula stabilitatem ulterius discurrere pergant, iubet sanctio Capituli generalis religiosos quoslibet in propriis monasteriis, ubi fuerint professi, aut in aliis in quibus a patribus Ordinis aut eorum vicariis fuerint assignati, religiose commorari, et in quantum opus erit, ibi detineri ; et si alicubi in longa peregrinatione aut diuturna circumambulatione sine dictis obedientialibus litteris quis inveniatur, postquam triduano carcere a viciniori abbate vel priore punitus fuerit, ad proprium remittatur monasterium. 18.  Quoniam autem aliena sit ab hominum excellentia turpis illa ignorantia, quae omnium virtutum dicitur esse noverca, satis ostendit ille, qui hominem ad cognoscendum natum esse profitetur. Imo divinus omnium nostrum pedagogus Christus, qui scientiam inter Spiritus dona recenset, eo tamen progreditur nonnullorum abbatum maxime commendatariorum avaritia, imo et religiosorum privatorum, ut ne quos iuniores professos et prebyteros [presbyteros] in suis monasteriis instrui curare, aut in nostro collegio instruendos mittere velint, unde infinita incommoda quibus ut occurratur, decrevit et iubet Capitulum, ut ex quolibet nostri Ordinis monasterio unus ad minus religiosus, qui maioris spei et prudentiae videbitur, ad nostrum S. Bernardi collegium Parisiis, studendi gratia, ante festum divi Remigii proximum committatur. Et nihilominus praeceptor sive regularis sive saecularis honestis tamen moribus et probatae fidei in singulis monasteriis ceteris iuvenibus religiosis instituendis habeatur. 19.  Quoniam non ignorat praesens generale Capitulum quantum ex monialium monasteriis pie institutis et recte administratis in Ecclesia Dei splendoris atque utilitatis oriatur, necessarium esse censuit, quo facilius et maturius ubi collapsa est virtus et regularis disciplina instauretur, et constantius, ubi conservata est perseveret, praecipere, prout hoc decreto praecipit, ut novitiae omnes non in abbatissae domo aut camera, sed in dormitorio dormiant et pernoctent, nec non alibi quam in refectorio cum aliis monialibus refectionem accipiant. Quarum monialium una eligetur, quae novitiarum praedictarum curam et administrationem suscipiet. Abbatissa autem superioribus contraveniens per triennium poenam suspensionis patietur. Monet insuper idem generale Capitulum omnes et singulos patres superiores Ordinis, ut iuxta bullam SS. D. N. Papae Pii V et Gregorii XIII clausuras monialium servare procurent, et ne abbatissae possint aeri alieni ultra quam decem aureorum debitum sine conventus consensu et superioris ipsarum aut eius vicarii in his partibus instituti permissione contrahant. 20.  Cum Cisterciensis Ordo proprium ab antiquissimis temporibus habeat officium, quod non minus est devotione dignum quam devotione plenum, idem praesens generale Capitulum omnibus abbatibus et abbatissis, prioribus et priorissis mandat, ut ne quidem in eorum et earumdem monasteriis praeter antedictum Cisterciensis Ordinis iam acceptum officium introducant, aut introducere permittant, nec in ecclesia novis suffragiis, responsoriisque horarum matutinarum aliquid nisi consulto prius generali Capitulo, sub poenis excommunicationis, superinducant. 21.  Cum autem Rex regum Deus devotorum sibi famulantium delectatur multiplicatione, et piorum fundatorum benefactorumque, sine sufficienti religiosorum numero, vel in dictis celebrandis missis, vel in decenti divini officii persolutione, sancta non possit adimpleri intentio, praesens generale Capitulum firmissimo sanxit decreto, ut in omnibus et singulis dicti nostri Ordinis monasteriis religiosorum numerus, qui a patribus dicti Ordinis seu ab eorum vicariis determinatus est, integre et absque ulla dissimulatione recipient, etiam in commendatis commendatores indifferenter quos voluerint recipiant novitios quod a pluribus fieri conquestum est, statuit Capitulum generale, ne ullum deinceps recipere praesumant priores novitium absque sui conventus assensu, et si ideo aut alia quavis causa adimplendi taxati numeri negligentes fuerint, ab officio suo deponantur. 22.  Considerans praeterea idem generale Capitulum quam periculosum sit occasionem diabolo dare, et quam alienum sit a religiosis viris cum mulieribus versari, districtissime prohibet, ne aliquae mulieres in servitium et famulatum abbatum aut religiosorum, intra loca regularia aut alia monasterii loca, ullo modo assumantur frequentissime et multo minus nunquam, si fieri possit, mulierum pedes monastica terant hospitia. 23.  Quoniam autem multorum abbatum et maxime commendatariorum atque etiam nonnullorum religiosorum incuria, avaritia, seu profusione effectum est, ut bona Ecclesiae, etiam quantum ad fundum et possessiones spectat, non in pauperes, ut decuit, sed in alios nefarios transierunt usus, et pro magna parte a propriis monasteriis alienata fuerint, dat potestatem generale Capitulum imo et praecipit sub poenis excommunicationis et censuris omnibus abbatibus et abbatissis libere prosequendi restitutionem, cassationem et annullationem omnium et singulorum contractuum et conventionum in detrimentum suarum ecclesiarum habitorum, sive habitarum ; necnon religiosos absolvendi a quolibet iuramento in praedictis contractibus praestito ; et generaliter agendi et procurandi, et omnia quae ad dictorum contractuum cassationem et annullationem conducere poterunt. 24.  Et ne haec nostra statuta, aut alia quae tam a praedicto Capitulo, quam a singulis patribus vel eorum vicariis ordinata sunt, aut deinceps ordinabuntur, non demendentur [demandentur] executioni, statuit generale Capitulum, quod in posterum in omnibus civitatibus, in quibus sunt supremae curiae seu Parlamenta, habebuntur procuratores et sindici, qui dictorum omnium statutorum et in futurum faciendorum executionem, nec non alia nostri Ordinis tam publica quam privata negotia per omnes iuris et iustitiae vias prosequentur. 25.  Cum in nostro collegio S. Bernardi apud Lutetiam ex sapientum monitis nihil rerum praecipue arduarum sine consilio soleat fieri, non parum nostra interest, apud quos rei summa eiusdem collegii in maioribus saltem negotiis deferenda sit decernere, ne statum illius ignorantibus committentes deliberationem nostram litterariam naufragio exponamus naviculam. Hinc fit ut eius regimini providere magnopere cupiens doctissimus reverendorum consessus provisori, aut in eius absentia subpriori dicti collegii, mandat et praecipit, ne aliquem ad consilium habendum sive pro electione bursarii, lectoris sententiarum et biblici, sive pro aliis praecipuis collegii negotiis pertractandum vocet praeter magistrum regentem et alios doctores religiosos, qui tunc actu in eodem collegio degentes permanebunt, et de eorum consilio baccalareos, nisi forte essent abbates etiam in dicto collegio residentes, qui sic et non alias ad ea supradicta deliberanda et tractanda vocabuntur, sicut etiam vicarius Rmi domini a Cistercio pro Franciae provincia. 26.  Omnes Ecclesiae ministros monet gentium Apostolus, omnia in aedificationem debere procurare, ne quod ab uno aedificatur ab altero labefactetur, et ne tandem ipsa discordia non tam magna dilabuntur quam parva aucta geruntur. Statuit et decreto firmat praesens generale Capitulum, ne quod a commissariis generalis Capituli ordinatum est in visitandis Ordinis monasteriis, ab aliis abbatibus licet visitatoribus commutetur, et sic non poterunt abbates quantumlibet vicarii patrum Ordinis destruere et annullare, aut in poenis commutare ea omnia et singula, quae facta et ordinata fuerunt a dictis commissariis Capituli generalis, sive supra numero religiosorum minuendo, sive super victu et vestitu aut aliis religiosorum et eorum conventus necessitatibus, alioquin pro nihilo habebitur. 27.  Monente nos insuper eodem Apostolo, gratiam quae data est nobis veluti rem nihili spernamus, imo ut bonum depositum servemus, et privilegia, quibus nos et dictum nostrum Cisterciensem Ordinem cumulate donarunt summi sanctissimique Pontifices romani, nostra negligentia in auras evanescent permittamus, nostram a sanctis patribus fundatam et ab aliis discretam, integram prout poterimus conservare possumus hierarchiam, auditis nonnullorum episcoporum importunitatibus, quibus ipsi sanctorum Ecclesiae decretorum parum memores, nostros coabbates in pluribus locis ad sua synodalia comitia vocare, et in quantum possint allicere cogereque nituntur. Hac propterea diffinitione praesens generale Capitulum vetat, prohibet et interdicit omnibus et singulis quorumcumque monasteriorum abbatibus, prioribus et aliis regularibus personis nobis subditis aditum, ingressum et assistentiam ad praedicta synodalia comitia in quantum ab episcopis ibidem vocentur, quasi ad ea eosdem teneri praetenderent, nisi ob possessionem et curam in eorum iurisdictione existentem tenerentur, aut alia ratione quam voti obligatoria et obedientiali interesse illis opus esset. 28.  Tantum esse obedientiae votum sciunt Capituli generalis Diffinitores, ut nullatenus ab eo solvi quempiam putent, qui vel semel id publice emiserit, quod fit ut ne eos qui curionis aut parochiae presbyteri funguntur officio, nec alias inferioris gradus beneficiarios, ut sunt titularii priores in nostro Ordine, et adhuc manentes a propriorum aliorumque superiorum abbatum nec non suorum priorum atque ceterorum praepositorum obedientia liberos et solutos vult praesens generale Capitulum, quinimo diffinit omnes eiusmodi beneficiarios dictis superioribus per omnia subiectos esse, et ideo non nisi petita et obtenta licentia eadem egredi sua monasteria licere, non suam quotidianam victus et vestitus pensionem ex monasterio posse repetere, quamdiu in suis beneficiis residebunt. 29.  At vero Paulus clamat laborantem dignum esse qui manducet, et bovi trituranti maxillam prohibet alligari, cum eodem iudicans Capitulum generale dignum esse operarium mercede sua, vult honestum nostri Ordinis religiosis Deo inservientibus supra monasteriorum proventibus dari tam pro victu quam vestitu pensionem, non parata tamen pecuniarum summa, ne hinc cogatur relinquere verbum Dei ut si misceant se negotiis saecularibus, sed in certo numero vini, frumenti, pecuniarum lignorum, et ceterarum rerum, quae pro singulis religiosis et eorum famulis necessariis videbuntur a patribus Ordinis aut eorum vicariis assignandarum, maxime vero ubi haec in monasterio reperiri facile poterunt, et ne quidem omnia et sic ab abbatibus aut eorum villicis aut admodiatoribus suppeditari debeat, sic commendatis tamen abhorret et prohibet generale Capitulum manibus et opera quorumlibet saecularium et praesertim feminarum religiosis in mensa aut conventu administrari, ne ob status et morum dissimilitudinem, zelus et contentio aut aliud non minus incommodum in domo pacis oriatur. 30.  Si tamen seorsum contentibus adiudicata pensio vel assignata, aequum est ut ex ea honeste religiosorum studentium, praecipue in collegio S. Bernardi Parisiis iuventur studia, nec ex ea tantum id etiam ex annuis redditibus et de supervenientibus donis, eleemosinis, aliisque supererogantibus, quae nonnulilis [nonnullis] conventuum mensis accedere possunt, aut iam acquisitae sunt suis ob celebrationem missarum, anniversariorumque, sive ob bene administratam oeconomiam, dictis etiam religiosis studentibus Parisiis praesentes Capituli generalis Diffinitores favere cupientes, iubent et statuunt tam prioribus quam cellerariis singulorum conventuum dicti Ordinis, ut omnibus suis in collegio studentibus religiosis aequam et iustam distribui curent portionem. 31.  Ratam denique habet et confirmat generale Capitulum antiquam praecedentium Capitulorum generalium diffinitionem de bonis mobilibus et peculiis decedentium religiorosum [religiosorum] in monasteriis commendatis, credendis scilicet et convertendis in commodum et utilitatem conventus religiosorum, et maxime ad infirmorum subventionem in infirmario deponendis et conservandis, ne abbates commendatarii aut eorum firmarii et vicegerentes sibi non debitam surripiant successionem, quae propriis monasteriis acquisita in eisdem iure debet remanere. [DIFFINITIONES] SPECIALES 32.  Nos, frater Nicolaus Boucherat, abbas Cistercii, et in sacra theologia professor, dilecto nobis in Christo fratri Balthazar Begamo, presbytero expresse professo in Stafarda, priori monasterii de Ripalta in dioecesi Taurinensi, in Pedemontana regione vice vicario, salutem in Domino. Visa supplicatione tua, qua nobis exposuisti quod per aliquot annos Romae, in Gallia, aliisque in locis operam dederis studio iuris pontificii et canonici, ac ne sine laudabili tuo labori in eiusmodi studio impensi aliquod desit proemium quoque deinceps honestiori titulo et qualitate commisso tibi vice vicarii nostri officio fungi, reipublicaeque et rebus nostri Ordinis commodius inservire valeas, nobis humiliter supplicasti, quatinus tibi permitteremus ad gradum doctoris in ipsius iuris canonici Facultate promoveri. Nos, faculate [facultate] quae nobis … concessa est, ut possimus permittere viginti quatuor nostri Ordinis religiosis praedictum doctoris gradum in ipso iure canonico adipisci, considerantes tua bona illa mente, confisique de tua eruditionis capacitate ipsius canonici iuris peritia, morum probitate, ceterisque ad praedictum doctoris gradum assequendum meritis, tibi concedimus et permittimus ut valeas in qualibet Universitate ad eumdem doctoris gradum in canonico pontificioque iure promoveri, concedentes in iisdem privilegiis et honoribus gaudeas, quibus per nostra privilegia conceditur iis, qui ad eumdem gradum promoti sunt. Te vero monemus et hortamur, ut te in eo gradu geras, quatinus ista tua promotio Ecclesiae Dei et Ordini nostro usui sit et ornamento. Datum ultima aprilis. 33.  Quia teste Apostolo omnes qui charitatis vinculo uniuntur, christiani unius corporis mystici membra sunt, qui sese invicem mutuis officiis et auxiliis iuvare debent atque alter alterius onera portare ; Nos, qui per votorum nostrorum professionem primo illi vinculo, secundum quos monasticae professionis est, audierimus quantumvis terra marique seiuncti, sumus tamen in unumcumque Dei Ecclesiae non extremum Ordinem velut in unum corpus, Deo disponente, collecti et adunati sumus, duplici quoque obligatione ad mutua illa charitatis opera et officia devincti sumus, quo videlicet publicis et communibus totius religiosi corporis rebus et necessitatibus provideatur et succurratur. Quod Pius II, Benedictus XII, Sixtus IV, Innocentius VIII, et aliquot alii summi Pontifices attendentes voluerunt, et decretis suis ordinaverunt et in nostro generali Capitulo, omnia et singula Ordinis nostri monasteria ad haec communia charitatis subsidia, quae contributiones vocantur, taxarentur, quod etiam a subsequentibus Pontificibus et novissimis et SS. DD. nostro Gregorio ratum et confirmatum est. Unde praesens generale Capitulum eisdem summorum Pontificum decretis ordinationibus innixum, consideratis computatisque magnis impensis et sumptibus, qui faciendi sunt in procurandis omnibus Ordinis nostri negotiis, ut pro Capituli generalis celebratione, protectorum nostrorum recognitionibus, procuratoris in Curia romana generalis stipendiis, et pluribus aliis in dies emergentibus rebus, infrascripta sequentia Ordinis nostri monasteria per Hispanias existentia, sicut et singula alia, quae in aliis christiani orbis regionibus extant, habita facultatum suarum ratione, ad certas pecuniarum summas in libris Barchinonensibus singulis annis contribuendas taxavit. Sequuntur nomina monasteriorum. … Nobis autem charissimo in Christo reverendo coabbati nostro de Populeto, nostro generali per easdem Hispanias vicario, potestatem committit, easdem contributiones singulis annis colligendi ex monasteriis pertinentibus, ad eamdem solutionem per omnes iuris et iustitiae vias compellendi. 34.  Viso processu quem Rdus D. a nobis commissus dominus coabbas monasterii nostri de Populeto fecit in executione cuiusdam brevis apostolici sibi commissi et emanati ab illustr. et eminent. Carolo cardinali S. Praxedis, SS. DD. nostri b. m. Pii V poenitentiario, super rehabilitatione fratris Francisci Olivet de Boteller, religioso presbytero expresse professo eiusdem monasterii nostri de Populeto, ad quascumque dignitates, officia et praelaturas dicti Ordinis nostri, etiam abbatiali dignitate inclusa, praesens generale Capitulum, consideratis rationibus eumdem Rdum abbatem ad praedictam executionem faciendam moventibus, praefatum eius processum et executionem validam esse declarat, eumdemque approbat, ratificat et confirmat, et pro quanto opus est, praedictum fratrem Franciscum Olivet rehabilitat, et cum eo de irregularitate quam per natalium defectum incurrit, dispensat, eumque ab ea absolvit, habilem, capacem et idoneum reddit, qui promoveatur ad quaslibet Ordinis nostri dignitates, officia et praelaturas etiam abbatiales, prout supra dictum est, et in dicto brevi continetur. 35.  Nos, frater Nicolaus Boucherat … *etc.* charissimo nobis in Christo magistro Sardonino Mauchien, clerico Andegavensi, sinceram in Domino charitatem et sanctae devotionis suffragium. Tametsi divinarum legum … *etc. ut in forma consueta pro suffragiis*. Exigentibus itaque pene innumeris beneficiis in dictum Ordinem et nominatim in nostrum collegium S. Bernardi Parisiis tua diligentia, favore et industria collatis, quandoquidem amplissimae fundationis Rmi D. Xantonensis in eodem collegio factae, initia, progressio et effectus, consilio, hortatu et aliis favoribus, quibus apud eumdem Rmum episcopum non parum valere iuvisti et ad felicem partum perduxisti, id etiam iuste requirente generali nostri Ordinis procuratore, tibi omnium bonorum spiritualium, videlicet … *etc.* Datum, *etc.* 36.  Nos, frater Nicolaus Boucherat … *etc.* Rmo in Christo patri ac domino Tristando de Bizet, Xantonensium episcopo, necnon divi Nicolai in Nemore abbati, nostrique collegii S. Bernardi Parisiis benefactori munificentissimo, sinceram in Domino charitatem et sanctae devotionis suffragium. Divinarum legum testimoniis … *etc. ut supra*. Exigentibus incredibilibus ferme beneficiis, quibus non solum nostrum S. Bernardi collegium Parisiis, verum etiam totum nostrum Ordinem abunde piis affectibus quibus adhuc ipsum complecteris, cumulasti, collatis in quantum potes in dictum collegium et aequaliter Claraevallensem domum largitionibus, eleemosinis et oblationibus, id etiam iuste requirente nostri Ordinis procuratore generali, tam ob praedicta, quam ex eo quod ex nostro Ordine ad sublimiorem gradum evectus quondam fueris, tibi omnium bonorum spiritualium, videlicet… *etc.* Datum, *etc.* 37.  Nos, frater Nicolaus Boucherat… *etc.* et est talis : Religioso nostri Ordinis, qui ad executionem praesentium ex parte nostra vocatus fuerit, salutem per Christum. Cum in nobis in Christo filiam priorissam Mariam Brigard, monialem expresse professam in monasterio B. M. de Argentea sella, in Suessionensi dioecesi, contra suae professionis habitum in mundo et maxime in quadam domo vocata Les Bouleaux cum saecularibus in suae animae perniciem et proximi scandalum ausa est degere et conversari ; hinc est quod generale Capitulum mandat et praecipit in virtute salutaris obedientiae, et sub excommunicationis statim incurrendae poena, ut dicta Maria Brigard iterum sese in proprium reddat monasterium, continuo vivat, deflensque in amaritudine vitae suae, quod indignum perpetravit facinus, contra suae professionis decretum. Datum et actum in diffinitorio, *etc.* 38.  Capitulum generale visa supplicatione venerabilium prioris, sindici, religiosorum et conventus abbatiae ac monasterii de Bolbona Ordinis Cisterciensis, statuit, diffinivit et ordinavit, iubet et ordinat, quod pro causis in dicta supplicatione contentis et pluribus aliis ipsum Capitulum generale moventibus praedicti venerabiles prior, sindicus et conventus habebunt et recipient tertiam partem ab omni onere exemptam omnium bonorum ad dictum monasterium et conventum pertinentium quocumque in loco existant, in censibus, redditibus, vineis, pratis, nemoribus, terris, et in omnibus iuribus seu iurisdictionibus consistentium. Ut ea tertia parte dictorum bonorum praefati prior, sindicus et religiosi gaudeant et utantur libere et pacifice ; et hoc pro omnibus quae ipsi et singuli praetendere et expostulare possunt pro vino, carne, vestimentis et aliis rebus quibuscumque ad praebendam et portionem illorum pertinentibus ; obtestantes in Domino Rdum abbatem commendatarium dicti monasterii, mandantesque priori et aliis quibuscumque nostri Ordinis sint, ne huic nostrae diffinitioni detractent ac relaxantur, imo vero ut executioni demandetur consentiant et permittant, in plenaria, *etc.* * * * 39.  Pro Astensi episcopo. — Reverendissime Domine observantissime. Si semel Dominatio vestra Rma me monere dignata est ac de unione monasteriorum Sancti Spiritus et Sanctae Annae, hoc certe tam gratum mihi extitit perindeque necessarium visum est, ut officii mei fuerit nihil praetermittere eorum quae videbantur ad eam concludendam necessaria. Unde expositis Capitulo nostro generali iisdem rationibus, quibus ad eam decernendam D. V. Rma movebatur perfici, ut de ea facienda decretum ferretur ; itaque decretum est, ipsam debere sortiri effectum per cessionem vel decessum praesentis abbatissae cum ceteris clausulis ad id necessariis ; atque ut solemnius executioni demandetur, delegabitur talis aliquis, qualem requirit D. V. Rma qui etiam disponet et ordinabit de regimine monasterii Sanctae Annae donec vacaverit, curabitque omnia fieri, ut et scandalis occurratur, et coeptum unionis ipsius opus ad extremum usque perducatur, prout nos omnes in hoc ipso generali Capitulo congregati praeoptamus cum Rma D. V., cui propterea ingentes agimus gratias, quod hoc nobis suggesserit, quod ad Dei gloriam, Ordinis nostri commodum et personarum in monasteriis illis existentium salutem, populique aedificationem verturum fore speramus. Deus optimus D. V. Rmam salvam et incolumen [incolumem] diu feliciterque conservet. 40.  Rme D. nobis observ. episcopo Saluciarum. — Litterae D. V. Rmae mihi pergratae fuerunt, quibus erga me suam benevolentiam aperte testatur, ut non possim qui in eam quoque vicissim erga illam observantiam et ad obsequia sua promptitudinem ei significent, cum dum lubens facio simul etiam in testificationem ipsius animi. Iis omnibus quae Rda abbatissa Cellae novae postulat tantum apud me potest D. V. Rma ut nihil a me requirere possit, quod facile non concesserim persuasus non mihi quod iustum aequumque ab ea requiri posse. Quod autem attinet ad Montis frigidi abbatissam, certe nunquam permisi, ut ipsa aut alia monialis claustro suo exiret, quin potius id omnino contra mentem meam semper fuit, et propterea in superiori nostro Capitulo generali volui decretum fieri de clausura servanda conforme illi, quod in Concilio Tridentino et Sanctissimi nostri bulla continetur, cum clausula quod omnes in Ordine nostro iurisdictionem habentes et vicarii nostri observari facerent, clausuram ispam [ipsam] tenacius, caverentque diligenter, ne qua occasione id quod de ea observanda constitutum esset transgrederetur. Sed quando minus in hoc hactenus provisum est, mihi gratum fuit ex V. D. Rma intelligere, cui propterea magnam habeo gratiam, eam enim ob causam in hoc nostro generali Capitulo renovari feci decretum illud, provideboque ut deinceps melius observetur. Sed interim illam rogo, ut cogitet monasteria non ita facile statim posse redigi ad strictam hanc regularis disciplinae observantiam ; instantiusque precor, ut earum infirmitati mecum compatiatur, praesertim cum illis in Marchionatu putent se maiorem habere agendi libertatem, quam aliis, quam tamen minime habent, has hac vice absolvi secundum quod Sanctitas mihi commisit, si quis exiisse comperirem, et ad nostrum vicarium scribo, ut eis ipsam absolutionem declaret, moneatque sub gravioribus poenis, ne in posterum egredi ulla ratione praesumant. Si quid autem posthac occurrerit, in quo officii mei partes requiri putet D. V. Rma, me sibi magis ac magis devinctum habebit, si ita benevole me monere dignabitur, sibi vero persudeat [persuadeat], me ad iusta sua omnia capescenda fore promptissimum, Deo favente, quem precor ut D. V. Rmam. salvam et incolumem diu feliciterque servare velit. 41.  Commissio absolvendi moniales de Monte frigido. — Nos, frater Nicolaus, dilecto nobis in Christo fratri Andreae ab Ecclesia, priori monasterii B. M. de Stafarda, in dioecesi Saluciarum, nostro in Pedemontis regione vicario, salutem. Cum intellexissemus dilectas nobis in Christo abbatissam et moniales monasterii nostri B. M. de Monte frigido in eadem dioecesi, extra monasterium … contra sacri Concilii decretrum [decretum] Tridentini et SS. DD. N. bullam, et propterea eas excommunicationis sententiam incurrisse ; ne animarum nobis commissarum saluti deesse videamur, hinc earum periculis quantum in nobis est ut debemus mederi cupimus. Itaque auctoritate nobis a SS. D. N. commissa, primum praedictas abbatissam et moniales absolvimus a sententia excommunicationis, quam exeundo extra monasterium, ut supra dictum est, incurrerunt. Deinde ut vere sese absolutas intelligant, mandamus ut eis capitulariter congregatis declares, condignamque pro sua transgressione poenitentiam imponas, et ne in posterum quavis occasione monasterium ipsum egredi praesumant, omnibus et singulis prohibeas, ne deinceps monasterium egrediantur sub poenis sententiae excommunicationis, quam ipso facto incurrerent, ad arbitrium nostrum remittendae. Cuius decreti et aliorum in dicto Capitulo ad reformationem editorum tenorem illis, prout dictum est, congregatis volumus a te legi et explicari. 42.  Decretum unionis monasteriorum Sanctae Annae et Sancti Spiritus, in civitate Astensi. — Nos Diffinitores notum facimus universis … *etc.* et est talis : Cura et sollicitudo omnium Ordinis nostri monasteriorum nos praecipue sollicitat et admonet, ut ea omnia per quae salutari ipsorum regimini rebusque necessariis consulere possumus, paternae nostrae considerationis et providentiae dirigamus intuitu quatinus illorum personae valeant Altissimo debitum monasticae suae professionis exhibere famulatum, religiosamque disciplinae nostrae regularis observantiam, cum integra votorum suorum redditione custodire, ac divini nominis gloriam sacri cultus incrementum et ipsius nostri Ordinis decus et ornamentum. Quapropter praesens generale Capitulum certe pleneque informatum duo Ordinis nostri monialium monasteria in Astensi civitate, Pedemontanae regionis, existere, unum sub invocatione Sancti Spiritus, alterum vero sub Sanctae Annae titulo, et ipsum quidem quia rerum penuria et aegestate premitur, competentem et perfectum numerum monialium nec habere nec fovere nutrireque posse, proindeque divinum officium ibidem non rite celebrari, nec clausuram regularem servari, minusque ceteras Ordinis nostri observantias custodiri, quod tandem in gravem Dei offensam, religionis monasticae opprobrium et populi christiani scandalum cedere possit, nisi de opportuno remedio huic urgenti malo provideremus. Quod certe nec permelius nec utilius, adeoque nec magis necessarium esse potest, quam eiusdem monasterii Sanctae Annae ad praedictum monasterium Sancti Spiritus unio tam quod propter quam ipsius monasterii S. Spiritus ampliores sunt fructus, ambo etiam sub eodem nostro Ordine et professione constituta, itaque in contigua, ut uno solo simplicique pariete separantur, cum ipsae moniales simul unitae ad decentem honestumque numerum redigentur, ibidemque commodius divinum officium celebrabunt ; quia ubi maior numerus, ibi quoque maior praesumitur zelus, maiorque in eo viget regularis observantia, sed et earum facultates sic adunatae et bona coniuncta non modicum sufficient augmentum, eoque facilius et abundantius ad victum necessaria sibi ministrabuntur, quae nunc sic separatis vix sufficiunt. His itaque et aliis rationibus inductum generale Capitulum, in plena potestate composuit, adunavit, univitque praedictum S. Annae monasterium cum omnibus bonis eiusdem, tam mobilibus quam immobilibus, monasterio S. Spiritus, statim atque vacaverit per cessum vel decessum praesentis abbatissae, et ex nunc pro tunc statuit, diffinit et declarat ipsum eidem perpetuis temporibus unitum esse, ut ex duobus coadunatis unum solummodo fiat, quod in utriusque et S. Spiritus et S. Annae invocatione permaneat ; et ne propterea ulla diminutione aut in divino cultu ulla monialium numero evenire queat, praesens generale Capitulum decernit et ordinat, quod in ipso monasterio ita constituto triginta moniales professae habebuntur eruntque perpetuo. Quodque singulis diebus duae missae celebrabuntur, una videlicet privata submissa voce, alia vero conventualis, cui moniales omnes aderunt, sicut et ceteris divini officii horis, cum debito cantu et cerimoniis in Ordine solitis. Quia vero multo sumptus erunt faciendi, ut ipsa ambo monasteria in unum commode coeant et adunentur, nimirum pro muris, claustris ceterisque regularibus aedificiis construendis, concedit idem generale Capitulum, ut a die quo ipsa unio effectum sortietur ad quadriennium usque postea numerus monialium viginti quatuor excedat. Eam ob rem prohibet dictae abbatissae S. Annae nunc existenti, ne moniales ullas deinceps recipiat, sub poena privationis a sua dignitate abbatiali ipso facto incurrendae. Monialibus vero quando contigerit ipsam abbatissam decedere, ne ad electionem procedant sub poena nullitatis ipsius electionis et excommunicationis latae sententiae ipso quoque facto incurrendas, a qua non poterunt quam a Rmo N. D. abbate Cisterciensi, aut generali Capitulo, absolvi. Omnibus igitur utriusque dicti monasterii personis idem Capitulum generale praecipit sub poenis praedictis et aliis rebellibus constitutis ne sine decreto unionis ipsorum monasteriorum faciendae et omnibus ad eam perficiendam necessaria publicandam et exsequendam conducentibus, pertinentibus et necessariis, acquiescent, pareant et humiliter obediant. Easdem quoque in Christi visceribus hortatur et admonet, ut cum Deus concesserit unionem ipsam ad effectum reduci, executionique mandari, ipsae quoque conveniant simul in unitate spiritus, mutuaque charitate ita uniantur, ut tandem in futura vita unitae sint cum Deo in aeternum, et in praesens huius unionis decretum publicari et exsequi possit idem generale Capitulum, committit dilectis nobis in Christo fratribus Petro de Salins nostri monasterii de Cistercio religioso presbytero, monasterii de Bullione coadiutori, et fratri Andreae ab Ecclesia, priori monasterii nostri de Stafarda, nostro in regione Pedemontana vicario, et eorum cuilibet in solidum, promulget et exsequatur. Datum, etc. 43.  Litterae ad reverendum abbatem monasterii nostri de Salem. — Multum, Reverende pater, desiderassemus, ut praesens generale Capitulum tua praesentia decoratum fuisset, quod quidem Dei in nos benignitate et clementia nulla celebrius fuit quam quae antea viderimus. Sed cum praeadversa valetudine et occupationibus et impedimentis, nobis a te expositis, ipsi interesse non potueris, praedicti patres Diffinitores te excusatum habuerunt. Quantum vero ad reliqua attinet per domnum virum conventualem tum nomine tuo nobis significata curavimus expediri, in primis mittimus patentes pro alienatione cuiusdam possessionis ad monasterium vestrum pertinentis, idque in ea forma quae nobis tradita est ab ipso viso, et super qua iam binas a nobis acceperas litteras. Deinde scribimus Rdo abbati Caesariensi, ut moniales de Loinga habitantes in monasterio de Neidingen in aliud monasterium transferat, et in quo quidem monasterio incorporabimus bona mobilia et immobilia monasterii de Loinga statim atque nobis expressum fuerit a domino Caesariensi nomen monasterii in quod iudicabit esse transferendas, et hoc tanto melius quanto citius, nam comes erit semper infectus et perpetuo, et id quidem nos semper ita iudicavimus. Demum non mediocri laetitia fui affectus cum narravit mihi idem Vittus te velle duos ex tuis conventualibus Lutetiam, ut dent operam litteris in collegio nostro S. Bernardi. Rogamus te in Christi visceribus, ut quamprimum hanc piam intentionem et voluntatem executioni demandes, illosque recte ad Cistercium venire, curabimus deinde ut Lutetiam perveniant, quantum ad sumptus, modo minores sunt pro annonae caritate et abundantia, sed credo unicuique quadraginta coronatos galicos singulis annis, excepto primo anno, quoniam in ingressu collegii oportebit eos emere supellectile necessarium pro illorum cellis, sed quod per eos emptum erit, sive magnum sive parvum fuerit, discedentibus ipsis in eorum quoque erit commodum. Ceterum contributiones Capituli generalis debitas pro quinque annis a tuo monasterio accepimus, sicque tam te tuumque monasterium per praesentes absolvimus a dictis contributionibus pro toto tempore praeterito usque ad praesentem annum 1578 inclusive, Deum optimum, maximum, rogantes ut te pro nostri Ordinis monasteriique tui incolumitate diutissime conservet. Datum 2 maii. 44.  Litterae ad Rdum abbatem monasterii nostri de Lucella. — Multum, Reverende pater, desiderassemus, ut tua praesentia decorasset nostri Capituli generalis comitia, quod equidem a te certificatum eo sperabamus quod tuum monasterium non longe distet a nostro Cistercio, et hac quidem ratione vix a patribus Diffinitoribus obtinere potuimus ut excusationem tuam gratam habeant, tandem tamen acquieverunt, nihilominus mandaverunt Rdo abbati de Claravalle ut te officii tui moneret, significaretque ut quando contigit te ad Capitulum citari, venire in posterum non te pigeat. Nobis autem a dictis patribus commissum est, ut tibi eiusdem Capituli auctoritate praecipiamus, ut contributiones Capitulo generali debitas quam profuturo solvas abbatesque de Porta coeli et de Novo castro ut id faciant compelles. At cum a multis annis neque per te neque per tuos praedecessores de dictis contributionibus satisfactum fuerit, melius est quod pro praeterito liberaliter velis offerre, et iubeo tibi dare generalem absolutionem. Idem quoque ut faciant de Porta coeli et de Castro novo abbates monebis. Ceterum mittimus ad cassationem venditionis et alienanationis [alienationis] prioratus, cuius mentionem in tuis litteris bonis facis, ac confirmationem electionis Rdi abbatis monasterii Castri, quem et abbatem quoque de Porta coeli excusatos habuit Capitulum generale. Interea si quid in gratiam tui petiveris, semper libenter praestabimus, Christumque servatorem rogamus, ut te diutissime conservet, prout tuis tuorumque, etc. 45.  Litterae ad Rdum abbatem monasterii nostri Caesariensis. — Multum, Reverende pater, mirum in modum tristor, quod tua reverenda Paternitas non potuerit interesse nostri Capituli generalis comitiis, quae, etsi multo celebriora fuerint quam unquam viderimus, tua tamen praesentia plurimum eidem decoris addidisset, sed quia non permiserunt tot occupationes et impedimenta, quae tibi in dies superveniant, posse adesse, Rdi patres Diffinitores te excusatum habuerunt, magnopere tamen in futuro Capitulo tuam praesentiam desiderantes. De his quae acta sunt in monasterio Alderspach, iam antea certiores facti sumus a Rdo abbate Hebracensi, et nobis gratissimum quod electus fuerit vester bursarius, a bonis nominatus serenissimo duci Bavariae. Ceterum accepimus pecunias nobis missas pro contributionibus, de quibus tibi gratias agimus, mittimusque tibi et ceteris generalem acceptationem. Interea gratum habemus quod tot novitios ad professionem receperis, quodque tres ad studia miseris, sed desideraremus, ut saltem unum Lutetiam mitteres cum duobus, quos prope diem ad nos est missurus Rdus abbas in Salem. Clementissime autem Deus te pro nostri Ordinis tuique monasterii utilitate et incolumitate diutissime servet incolumem, nos tuis tuorumque precibus plurimum commendantes. 46.  Capitulum generale nobis commisit ut tibi praeciperemus, quatinus moniales de Loinga, quae sunt in Neidingen ad aliquod aliud monasterium transferas, cui bona mobilia et immobilia eiusdem monasterii de Loinga incorporabit statim atque ipsius monasterii nomen a te nobis expressum fuerit. 47.  Multum Reverende pater, litteras accepimus Rdae Paternitatis, quibus rogas excusari a Capitulo nostro generali, tum propter morbos quibus affligeris, tum propter itinerum pericula et difficultates. Quam excusationem gratam habuerunt Rdi patres Diffinitores, ea tamen lege, quod quando continget Capitulum generale celebrari, tuam Rdam Paternitatem non pigebit ad illud venire. Ceterum quantum ad abbatem de Loco Sanctae Mariae, mittimus litteras contra fratres rebelles eiusdem monasterii. Sed quantum ad molestias quas patitur Rdus abbas illius monasterii, non videt Capitulum, quomodo ab illis posset liberari, nisi speciali quadam Dei gratia et auctoritate Imperatoris et Principum Electorum. Si quid tamen noverit, quod in suo negotio possimus super eo, libenter praestabimus, Christum interim servatorem nostrum rogantes, ut te diutissime servet incolumem. 48.  Item, generale Capitulum statuit ut monasterium conversarum prope et extra Confluentiam Ordinis nostro Cisterciensi uniatur et incorporetur. DISPENSATIONES 49.  Cum Rda domina abbatissa nomine Maria Maternis, pro monasterii sui situ et aliis in sua supplicatione moventibus rationibus, praesens generale Capitulum dispensavit misericorditer, ut eiusdem abbatissae moniales dominicis diebus et feria tertia ac quinta Septuagesimali tempore carnibus vesci possint. 50.  Idem generale Capitulum, consideratis fratris Antonii Charisel, prioris monasterii de Caroliloco, in sua supplicatione expositis rationibus, maxime propter eius ingravescentem senectutem, continuum oculorum et calculi dissoluti dolorem, quo vexatur in dies, adeo ut per horam in ecclesia aut alio in loco vix quiescere possit, suam in matutinis, vesperis et vigiliarum horis excusandam praesentiam censuit et excusat, regulari tamen observantiae continuandae sedulo semper incumbat. REHABILITATIONES 51.  Ad instantiam promotoris Ordinis causarum praesens generale Capitulum rehabilitat et absolvit fratrem Nicolaum Thomam, presbyterum religiosum de Caladia, pro multis contra suae professionis statum simul et Ordinis Cisterciensis statuta perpetratis, servata tamen iuris et Ordinis disciplina. 52.  Item, rehabilitat fratrem Iacobum Luguet de Ergilio, monachum, propter contagium carnis et non servatam continentiam. 53.  Item, rehabilitat Annam ab Urceto, monasterii de Ponte Leonis religiosam, propter incestum et non servatam continentiam. 54.  Item, ab eodem generali Capitulo ad instantiam antedicti promotoris, soror Philiberta Mora, professa monasterii B. M. de Pogliola, dioecesis Montis regalis, ob laesam virginitatem, rehabilitata est. 55.  Idem factum est erga sororem Franciscam Roujet, monialem de Argentea sella. 56.  Item, rehabilitatus frater Ioannes Adam professus in monasterio Altae silvae, post acceptam poenitentiam, quod adversa valetudine pressus in seipsum manus violentas iniicere, imo vero occidere se voluerit. PROCESSUUM DIFFINITIONES 57.  Praeter supra allegatas processuum ab eodem generali Capitulo resolutas quasdam diffinitiones, non est omittendum quod idem generale Capitulum processum contra Thomas Buissium, priorem monasterii et conventus de Casa nova, visis actis et exhibitis, nullum declaravit et irritum velut inceptum et instructum contra formam Ordinis, ita tamen quod dictus prior in monasterio de Ripalta postea resideat, vivatque cum omni modestia et secundum Ordinis nostri formam, assignata eidem triginta aureorum summa sibi a conventu supradicto de Casanova singulis annis persolvenda. CONFIRMATIONES ELECTIONUM SEU PROVISIONUM 58.  Praesens generale Capitulum confirmat electionem Iacobi Willem, in abbatem monasterii de Novo castro electi anno 1578, in plenaria, etc. 59.  Item, electionem sororis Constantiae de Cena, in abbatissam monasterii B. M. de Pogliola, Montis regalis, anno 1574 factam. 60.  Item, electionem sororis Paulae Caperille, in abbatissam monasterii de Cellanova, Montis regalis, factam anno 1574. 61.  Item, electionem fratris Wolfgangi Diget, in abbatem monasterii B. M. Sturzelbrunn. CONTRACTUUM CONFIRMATIONES 62.  Generale Capitulum alienationis seu venditionis contractum initum inter Rmum D. Nicolaum Boucherat, in th. pr., et abbatem Cisterciensem, necnon inter priorem, religiosos et conventum eiusdem Cisterciensis abbatiae et monasterii ex una, et amplissimum dominum Leonardum Chabot, regii ordinis equitem, comitem de Charny, etc., ex altera partibus, de domo seu grangia vulgo dicta de Toutenan, cum suis iuribus, appendiciis et dependentibus, ratificat pro rationibus in praedicti contractus litteris contentis, et auditis prius Rdis abbatibus de Loco Dei et de Alta silva, in quorum manibus contractus ipse, informationes super commodo vel incommodo factae proclamationes et alia omnia, quae ad contractus ipsius solemnitatem referenda posita fuerant. 63.  Item, confirmatam habet praesens generale Capitulum alienationem factam sub annuo censu per Rmum episcopum Trecensem, abbatem sive perpetuum commendatorem abbatiae seu monasterii de Aceyo et priorem et religiosos et conventum eiusdem loci factam domino Claudio de Sautans de Mornay, prout amplius in litteris et informationibus super commodo vel incommodo eiusdem contractus factis continetur. 64.  Contractus permutationis inter nobilem virum Leonardum Duplan, actu serenissimo principe Pedemontano servientem, tamquam procuratorem specialem R. D. Caroli Maximiliani de Crilleto abbatis de la Chassagne in Bressia, ac religiosorum capituli et conventus eiusdem abbatiae ex una, et nobilem Iacobum de Bellefin loci de Crenvacy in Delphinatu, ex altera partibus, initum et transactum, prout in litteris super eo confectis continetur, visis informationibus legitime factis, praesens generale Capitulum ratificat, approbat et confirmat, in plenaria, etc. 65.  Contractum transactionis inter nobilem et scientificum dominum Nicolaum Bollin, prout abbatem commendatarium abbatiae seu monasterii de Vaulx la Douce, Ordinis Cisterciensis, necnon priorem, religiosos et conventum ipsius ex una, et dominum Philibertum Vanglurre ordinis regii equitem, dominum de Guyonville, Bonnecoux, Bizay, etc., ex altera partibus, prout in litteris super eo confectis, prius visis informationibus etc. ut supra. 66.  Contractum venditionis in censum et annuam praestationem perpetuam inter illustr. et Rmum cardinalem Borbonium, et priorem, religiosos et conventum abbatiae de Signiaco, Ordinis Cisterciensis, ex una, et Carolum dominum temporalem de Cezanne in Campania, ex altera partibus, initum et passatum, prout in litteris, *etc.* approbat *etc.* 67.  Contractum inter abbatem et religiosos monasterii B. M. de Ioyaco initum, ex una, et Alexandrum de Ioncourt ex altera partibus, de terra seu villa vulgo nuncupata Delaborde ; et contractum alium factum et laudatum inter supradictum abbatem, religiosos et conventum ex una, et Brixium Bonnevoy, de quodam molendino vulgo nominato le Moulin Jovillard, ex altera partibus, Capitulum generale apud Cistercium habitum loco, anno et die supradictis, dictos duos contractus multis iustis rationibus motum cassavit et annullavit, cassat et annullat, tum maxime quod in ecclesiae detrimentum facti et initi sunt, absolvendo antedictos abbatem et religiosos omnes et singulos praedicti monasterii a iuramentis per eos praestitis ratione ipsorum. 68.  Contractum inter abbatem commendatarium, priorem et religiosos de Pontigniaco, in Antissiodorensi dioecesi, initum ex una, et Franciscum Dugonet de Sancto Florentino, dioecesis Senonensis, ex altera partibus, prout in litteris, *etc.* approbat, *etc.* 69.  Contractum inter abbatem, religiosos et conventum de Regny, Antissiodorensis dioecesis, ex una, et Genovefam Roussel, viduam defuncti nobilis Francisci Le Guay, ex altera partibus, ratione domus Parisiis sitae in vico de Clervault vulgariter nuncupato iuxta suos confines, prout in litteris, *etc.* approbat, *etc.* 70.  Contractum fundationis factae per fratrem Petrum abbatem de Chaloché, in utilitatem communitatis et conventus eiusdem abbatiae, cui praesentes annectuntur, approbat, *etc.* 71.  Contractum initum inter Rdum D. Franciscum de Benseré, abbatem monasterii de Firmitate super Gronam, priorem, religiosos et conventum ipsius monasterii ex una, et nobilem dominum Carolum Desevivilles, regii equitem, dominum de Pouilly, etc. ex altera partibus, approbat, etc. 72.  Contractum cessionis, alienationis et translationis factam per nobilem virum Renatum Fediau, dominum de la Panetière, ex una, et priorem, religiosos et conventum B. M. de Chalocheyo in dioecesi Andegavensi, ex altera partibus, de quadam domo sita in urbe Andegavensi, approbat, *etc.* 73.  Contractum traditionis in censum perpetuum et emphiteoticum inter Rmum abbatem Cistercii et religiosos et conventum ipsius abbatiae ex una, et Philibertum Cornet mercatorem, ex altera partibus, ratione cuiusdam loci et cursus aquae ad construendum molendinum in pago de Gilley aptorum, et eiusdem contractus amplificationem, prout in litteris, *etc.* approbat, *etc.* 74.  Contractum traditionis in censum et annuum redditum perpetuum inter venerabiles religiosos et conventum divi Bernardi collegii, ex una, et Ioannem Mauritium ex altera partibus, ratione dicti agri in territorio de Buret siti in loco vulgariter Le Closmosy, prout in litteris, *etc.* approbat, *etc.* 75.  Contractus donationis in censum et redditum annuum perpetuum inter abbatem et conventum monasterii de Regalimonte, dioecesis Belvacensis, ex una, et Iacobum Merieu agricolam in vico de Belledylia, in loco vulgariter dicto Le Bieunirry, de cuiusdam portione terrae modicae continente sitae in eodem territorio, initos et laudatos, prout in litteris, *etc.* approbat, *etc.* 76.  Contractum venditionis inter Rmum abbatem, religiosos et conventum Cistercii, ex una, et Odetam viduam Yvard urbis Belnensis, ex altera partibus, ratione cuiusdam domus sitae in dicta urbe in vico vulgo Des Tonneliers, cum suis dependentibus, approbat, *etc.* 77.  Contractum donationis in emphiteosim inter dominum abbatem commendatarium abbatiae de Rigniaco, priorem, religiosos et conventum eiusdem, ex una, et Robertum Retinet mercatorem Lutetiae manentem, ex altera partibus, super certae domus sitae in urbe Parisiensi in vico S. Martini, initum et laudatum, prout in litteris, *etc.* approbat, *etc.* 78.  Contractum dationis in censum perpetuum inter abbatissam, religiosas et conventum monasterii B. M. de Ponte dominarum, ex una, et Damianum Perriot ex altera partibus, ratione certarum vinearum in territorio de Charny sitarum, initum et laudatum, prout in litteris, *etc.* approbat, *etc.* 79.  Contractum donationis in censum seu emphiteosim cum facultate perpetua redimendi inter abbatem et conventum abbatiae de Valle B. M. in Parisiensi dioecesi, ex una, et nobilem virum Ioannem de la Combe de loco Villeradam, ex altera partibus, ratione cuiusdam domus, horti et dependentiarum ibidem sitorum, prout in litteris, *etc.* approbat, *etc.* 80.  Contractum locationis ad aliquos annos inter abbatem et conventum monasterii de Valle B. M. in Parisiensi dioecesi, ex una, et Ioannem et Adrinaum [Adrianum] Jacquin et eorum coniuges, ex altera partibus, ratione cuiusdam grangiae, vulgo la Ferme de Coquessalles vulgariter nuncupatae, in parochia de Villeradam sitae, prout in litteris, *etc.* approbat, *etc.* 81.  Contractum locationis ad aliquos annos inter abbatem et conventum B. M. Virginis in Parisiensi dioecesi, ex una, et Ioannem Lebreton agricolam manentem in vico Maret vulgariter nuncupato, ex altera partibus, ratione quarumdam terrarum in territorio Dumesnil sitarum, factum, prout in litteris, *etc.* approbat, *etc.* 82.  Contractum donationis in censum perpetuum inter abbatissam et conventum monasterii B. M. Pontis dominarum, ex una, et Reginaldum Fontanier Loemum, et eius uxorem, in loco de Couilly commorantem, ex altera partibus, ratione cuiusdam grangiae et terrarum ac pistrini et molendini, vulgariter le Moulin de la Talme nuncupati, prout in litteris, *etc.* approbat, *etc.* 83.  Fundationem unius missae alta voce singulis diebus mercurii per priorem et religiosos abbatiae de Belloprato, in dioecesi Tullensi, perpetuo decantandae, per abbatem ipsius abbatiae in praesenti generali Capitulo factam, approbat, etc. 84.  Contractum transactionis initum inter Ludovicum Dutertre abbatem abbatiae et monasterii Bellae vallis ex una, et nobilem virum Ioannem Baptistam Dandelot equitem, dominum de Nyon, etc., ex altera partibus, praesens generale Capitulum confirmat. — Ad marginem huius diffinitionis haec scripta sunt. Sequitur tenor eorum quae ordinata fuerunt mihi abbati de Clarofonte, connotario Capituli generalis celebrati Cistercii anni a Nativitate Domini 1584 adiici debere in margine praesentis diffinitionis. Quaquidem confirmatione petita Stephanus abbas monasterii B. M. de Gratia Dei sese eidem confirmationi opposuit dicens fuisse venditum in emphiteosim, datam abbati et conventui de Bellavalle per abbatem et religiosos monasterii de Gratia Dei pro pensione undecim librarum Stephaniensium singulis solvendorum, et ideo dictum contractum non esse confirmandum tamquam suae abbatiae damnosum, et omnibus non obstantibus tamen idem Capitulum generale approbavit dictum contractum transactionis, salvis tamen et reservatis actionibus, iuribus et praetensionibus dicto abbati et suo monasterio de Gratia Dei competentibus et pertinentibus, et sine eorum praeiudicio. * * * 85.  Super supplicatione fratris Ioannis Lebret, religiosi Ordinis nostri Cisterciensis, petentis relaxationem iuramenti per eum praestiti in contractu donationis factae Ioanni Senostren eius nepoti praedefuncto ad eiusdem donationis revocationem, considerans idem generale Capitulum allegatam eius in qua nunc est necessitate, et alia quae in sua continentur supplicatione, eumdem absolvit a iuramento in dicta donatione praestito, concedens eidem potestatem agendi in quocumque foro ad eius donationis cassationem et irritationem, et ad suas eius actiones quascumque prosequendas. 86.  Super supplicatione pro parte fratris Pontii Willem, religiosi in abbatia de Roseriis, Ordinis nostri Cisterciensis in dioecesi Bisuntina, petentis auctoritatem et licentiam sibi concedendam, de bonis tam paternis quam aliunde ex affinium et consanguineorum successione sibi obvenientibus, disponendi in favorem suorum matris et fratrum, non obstante professione per eum emissa in dicto monasterio de Roseriis. Idem generale Capitulum de bonis supradictis per successionem ipsi obvenientibus in favorem parentum suorum disponere facultatem et licentiam permisit, in plenaria, *etc.* 87.  Visa supplicatione fratris Francisci Crinelet a tribus annis officia novitii servantis in abbatia de Aceyo, praesens generale Capitulum committit et tradit potestatem primo abbati per eamdem abbatiam transeunti, aut illic iter facienti, debite requisito professionis habitum iuxta Ordinis nostri formam et regulam eidem Crinelet concedere in plenaria, *etc.* COMMISSIONES 88.  Abbatibus de Bellavalle et de Bitania coniunctim, praesens generale Capitulum committit quatinus, super contractibus quibusdam initis per abbatem de Charitate, religiosos et conventum eiusdem abbatiae ratione annuae praestationis et census super commodo et incommodo eorumdem contractuum inquirant, et clausas super ipsa re factas inquisitiones ad Rmum D. abbatem Cisterciensem mittere tenebuntur, quod iustum fuerit et rationis ordinare dignetur. 89.  Abbatibus de Bellavalle et de Charitate praesens generale Capitulum committit, quatinus super transactione facienda inter abbatem de Theoloco, priorem, et religiosos eiusdem abbatiae ex una, et habitantes de Pieron le Grand ex altera partibus, ratione parvarum decimarum de quibus contrahitur, informant, et informationes super commodo, *etc. ut supra*. 90.  Abbatibus de Bellavalle et de Charitate praesens generale Capitulum committit, quatinus super incommodo resultante super alienatione facta de pistrino seu molendino loci vulgariter nuncupati de Fias, per abbatem, priorem et religiosos de Caroloco Simoni Prunet inquirant. Et si contra utilitatem ecclesiae alienationem supradictam factam esse compererint, permittit dictum Capitulum generale eidem abbati et religiosis de Theoloco, non obstante iuramento, a quo eos absolvit, ad nullitatem eiusdem contractus agere citra conscientiae scrupulum. 91.  Abbatibus de Claravalle et de Bitania idem generale Capitulum committit, quatinus inquirant super commodo vel incommodo contractus initi de Grangia vulgariter la Grange Romain, nuncupata, et aliis alienationibus in supplicatione illustr. ac Rmi cardinalis a Baumo archiepiscopo Bisuntinensi et abbatis eius monasterii de Caroloco perpetui commendatarii, et religiosorum et conventus eiusdem loci descriptis et commemoratis, et si quid iustae rationis inveniatur, permittit idem generale Capitulum dicto Rmo D. et religiosis et conventui, ut non obstante iuramento per eos praestito ad nullitatem alienationum per contractum huiusmodi agere, a quo quidem iuramento per eos praestito idem Capitulum supradictos absolvit. 92.  Abbatibus de Loco Dei et de Fristorf praesens generale Capitulum committit, quatinus coniunctim super contentis in contractu emphiteotico inito per Rmum abbatem et conventum Cistercii ex una, et Petrum Donat militem, ex altera partibus, ratione certae terrae infructiferae, et super commodo vel incommodo ex eodem resultante inquirant, relaturi ad proximum generale Capitulum quidquid invenerint utilitatis vel incommodi. 93.  Fratri Ioanni abbati de Fullenciis et promotori Ordinis in illis partibus, priori de Bolbona, praesens generale Capitulum committit, quatinus super criminibus et delictis atrocibus et gravibus commissis per fratrem Antonium Galletas, religiosum Bonaevallis, de quibus iam inquisitum fuerat, denuo inquirant, processumque contra eumdem prout iuris erit in criminalibus, faciant et instruant usque ad diffinitivam sententiam exclusive, eademque sententia Rmo abbati Cisterciensi reservata ; cuius quidem Galletas bona mobilia ubicumque existentia distribuentur, et in ipsius prioris Bonaevallis manibus reponentur fideliter custodienda, donec aliter fuerit iudicatum. Et quia praefatus Galletas in eodem generali Capitulo existere tamquam criminis in ipsum obiecti reus et conscius, muros Cistercienses concendit et fugam arripuit, sicque quasi de eodem crimine convictus praefatum Capitulum generale decrevit, ac omnibus et singulis eidem Ordini Cisterciensi subiectis abbatibus et prioribus stricte praecipit, ut ubicumque locorum praefatum Galletas reperierint [repererint], eumdem intercipiant, et in carceres detrudant, debitas pro criminibus per eum perpetratis poenas passurum, in plenaria, *etc.* 94.  Fratri Carolo de Menoisio priori Quinciaci et fratri Claudio Dedelles priori Rigniaci, praesens generale Capitulum committit, quatinus coniunctim super traditione in emphiteosim perpetuam cuiusdam masurae dependentis ab abbatia de Pontigniaco et prope portam ipsius abbatiae existentis, per Rdum abbatem dicti loci et priorem et religiosos et conventum faciendam inquirant de commodo vel incommodo ipsius abbatiae, et factis informationibus visisque, clausae et sigillatae praefato Rmo D. Cisterciensi referentur, ut possit ordinare prout iuris fuerit et rationis, in plenaria, *etc.* VISITATIONUM COMMISSIONES 95.  Rmus noster Cisterciensis abbas generalis, annuente [Capitulo generali], visitationem Campaniae, Franciae et Parisiensis regionis sibi reservavit. 96.  Pro abbate de la Ferté a generali Capitulo commissa est Sabaudiae, Pedemontani, Marquisatus de Saluces et Monteferrato, necnon status Genuensis visitatio. 97.  Pro abbate de Pontigni tota … ac Italia ad visitandum ab eodem generali Capitulo. 98.  Rdo domino abbati de Claravalle, Gasconia, Hispania et Portugallia. 99.  Rdo domino abbati de Morimond, Lotharingia, Burgundia et Germania. Et in fine sic signatum : Du Tertre abbas Bellae vallis, generalis Capituli notarius. 